|  |  |
| --- | --- |
|  |  |
| Høringsnotat: Ekstern høring vedr. bekendtgørelse om kvalitetskrav til miljømålinger  |  |

# Udkast til ny bekendtgørelse om vandkvalitet og tilsyn med vandforsyningsanlæg (drikkevandsbekendtgørelsen) og ny bekendtgørelse om kvalitetskrav til miljømålinger (analysekvalitetsbekendtgørelsen) har været i ekstern høring d. 15. marts – 11. april 2023.

# Dette høringsnotat behandler eksterne høringssvar der vedrører analysekvalitetsbekendtgørelsen.

# Der er modtaget 6 eksterne høringssvar:

1. **DonsLab**

*Af Drik.bek. Bilag 1 c er inkluderet krav om analyse af Iltforbrug.*

*Denne parameter indgår ikke i Kval.bek. Bilag 1.4 Drikkevandskontrol, og burde vel have været inkluderet i Kval.bek. da Iltforbrug blev inkluderet i BEK nr 1110 af 30/05/2021.*

*Krav i EU Drik.Dir. er Referencemetode: EN ISO 8467: Permanganat Index.*

*Og nej - den kommer nok ikke til at blive brugt i Danmark........hvor vi jo de sidste 20 - 30 år har brugt NVOC i stedet.*

**Miljøstyrelsens svar:** Som konstateret af DonsLab, findes der et krav om måling af iltforbrug i drikkevandsbekendtgørelsens bilag 1c. Kravet er behæftet med note 7 – ”*Denne parameter skal ikke måles, såfremt parameteren NVOC analyseres*”. NVOC er en obligatorisk parameter i bilag 1c, hvorfor kravet om måling af iltforbrug vurderes at være ikke relevant. Miljøstyrelsen vurderer at svaret for nuværende ikke giver anledning til yderligere ændringer. Miljøstyrelsen vil dog undersøge hvor hyppigt parameteren måles og vurdere behovet for at indføre metodekrav i en senere opdatering af bekendtgørelsen.

1. **DANVA**

DANVA har ikke bemærkninger til bekendtgørelse om kvalitetskrav til miljømålinger.

1. **ALS Denmark**

*ALS Denmark har nedenstående høringssvar:*

1. *I Drikkevandsbekendtgørelsen er defineret grænseværdi for Halogenerede Eddikesyrer (monochlor-, dichlor-, og trichlorethansyre samt dibromethansyre). Der mangler definition af kvalitetskrav for stofferne i Kvalbek.*
2. *I Drikkevandsbekendtgørelsen er defineret grænseværdi for Bisphenol A. Der mangler definition af kvalitetskrav for stoffet i Kvalbek.*
3. *Hvorfor er Uabs for PPU (IN70941) og Pentachlorbenzen sat til 0,03 µg/l, når de andre pesticider har en Uabs på 0,05 µg/l?*
4. *I Drikkevandsbekendtgørelsen er defineret grænseværdi for Microcystin-LR. Der mangler definition af kvalitetskrav for stoffet i Kvalbek.*

**Miljøstyrelsens svar:**

**Ad 1, 2 og 4.** De halogenerede eddikesyrer, bisphenol A og microcystin-LR er tre nye parametre tilføjet drikkevandsbekendtgørelsens bilag 1b med en note om at ”Vandforsyningen skal måle for parameteren senest den 12. januar 2026.”

Analysekvalitetskrav for de nye stoffer er ikke tilføjet udkastet af analysekvalitetsbekendtgørelsen, men laboratorierne skal tilstræbe at opfylde de mindstekrav til analysemetoders ydeevne defineret i Artikel 4 stk. 1 i Kvalitetsdirektivet (KOMMISSIONENS DIREKTIV 2009/90/EF af 31. juli 2009 om tekniske specifikationer for kemisk analyse og kontrol af vandets tilstand som omhandlet i Europa-Parlamentets og Rådets direktiv 2000/60/EF). Dvs. at måle med en detektionsgrænse på 10% af kravværdien og en måleusikkerhed på højst 50%. Analysekvalitetskrav vil senere blive fastsat i analysekvalitetsbekendtgørelsen efter en vurdering af laboratoriernes tekniske formåen i forhold til Artikel 4 stk. 1.

**Ad 3**. Der ønskes så lav en analyseusikkerhed på lavt niveau som muligt, i forhold til at der kan træffes afgørelser om overskridelser på et sikkert fagligt grundlag. Miljøstyrelsens Referencelaboratorium for Kemiske og Mikrobiologiske Miljømålinger har foretaget en faglig vurdering, hvori de vurderer at 0,03 µg/L er et realistisk krav at overholde. Uabs er for mange af pesticiderne i drikkevandskontrollen (bilag 1.4) ligeledes sat til 0,03 µg/L.

1. **Eurofins Miljø**

*Eurofins Miljø A/S fremsender hermed høringssvar til: Ændring af Analysekvalitetsbekendtgørelsen. Eurofins Miljø A/S har følgende bemærkninger:*

1. *Der savnes kvalitetskrav til Bisphenol A, Halogenerede eddikesyrer og Microcystin-LR i drikkevand, da disse parametre indføres jvf. udkast til Drikkevandsbekendtgørelsen.*
2. *Som konsekvensrettelse jvf. udkastet til Drikkevandsbekendtgørelsen ændres parametre vedr. enterokokker til intestinale enterokokker, da det er det, som bestemmes. Alle med reference til metodedatabladene MM0010 og MM0013 rettes.*
3. *Der ønskes overensstemmelse mellem enheden for bor i Analysekvalitetsbekendtgørelsen og Drikkevandsbekendtgørelsen.*

**Miljøstyrelsens svar:**

**Ad 1.** Se svar til ALS Denmark Ad 1, 2 og 4.

**Ad 2.** MM0010 og MM0013 vil blive opdateret til at specificereintestinale enterokokker.

**Ad 3.** For bor anvendes enheden mg/L i drikkevandsbekendtgørelsen, hvorimod enheden µg/L anvendes i analysekvalitetsbekendtgørelsen. Uoverensstemmelsen ses også for andre parametre, f.eks. kobber. Som en del af et større digitaliseringsprojekt vil Miljøstyrelsen i nær fremtid ensrette enheder på krav og detektionsgrænser. En vurdering af antallet af betydende cifre vil indgå i overvejelserne.

1. **KL**

*Høringssvaret er opdelt i afsnit med både generelle og detaljerede kommentarer.*

1. *Helhedsindtryk*

*Koordinering mellem analysekvalitetsbekendtgørelsen og drikkevandsbekendtgørelsen*

*bør sikres, specielt i forhold til de nye pesticider.*

1. *Generelle bemærkninger*

*Af paragraf 21 i Analysekvalitetsbekendtgørelsen fremgår det, at bekendtgørelsen*

*træder i kraft 1. maj 2023, men i høringsbrevet står der, at man giver*

*en implementeringsfrist på 2 måneder.*

*• § 21. Bekendtgørelsen træder i kraft den 1. maj 2023.*

*• Høringsbrevet: ”Kravene til analysekvalitet tilføjes som konsekvens*

*af stoffernes tilføjelse til drikkevandsbekendtgørelsen. Der gives for pesticiderne en implementeringsfrist på 2 måneder, så der først stilles krav om opfyldelse af de nye minimumsperformancekrav og akkreditering pr. 1. juli 2023”.*

*Ovenstående bør afstemmes med drikkevandsbekendtgørelsen, som forventes at træde i kraft den 22. maj 2023. Eftersom vandprøver udtaget fx i juni efter drikkevandsbekendtgørelsen, så ikke er akkrediteret i forhold til minimumsperformancekrav for de pågældende pesticider. I princippet kan man i overgangsperioden risikere at tage en prøve, som ikke er omfattet af de fra 1. juli gældende kriterier og dermed efterfølgende skal gentages.*

1. *Detaljerede bemærkninger*

*Bilag 1.4 Drikkevandskontrol*

*Af tabellen, der starter på side, 17 fremgår følgende:*

*• Side 21, PFAS (18 PFAS-forbindelser). LD (detektionsgrænsen) er angivet til 0,001μg/l*

*• Side 22, PFOA, PFNA og PFHxS (3 PFAS-forbindelser). LD (detektionsgrænsen) er angivet til 0,0003 μg/l*

*Side 22 PFOS (1 PFAS-forbindelser). LD (detektionsgrænsen) er angivet til 0,0002 μg/l*

*Detektionsgrænserne (LD) er uklare i forhold til Miljøministeriets svar i høringsnotatet af 3. oktober 2022 til den nugældende drikkevandsbekendtgørelse (BEK nr. 1383 af 03/10/2022). Se:* [*https://prodstoragehoeringspo.blob.core.windows.net/399d7526-70d4-41bb-b782-746fcea4ba8f/H%C3%B8ringsnotat%20drikkevandsbekendtg%C3%B8relsen%20okt%202022.pdf*](https://prodstoragehoeringspo.blob.core.windows.net/399d7526-70d4-41bb-b782-746fcea4ba8f/H%C3%B8ringsnotat%20drikkevandsbekendtg%C3%B8relsen%20okt%202022.pdf)

*I høringsnotatet til drikkevandsbekendtgørelsen præciserede Miljøministeriet i forbindelse med et svar til Skanderborg Kommune, at detektionsgrænsen for PFOS, PFOA, PFNA og PFHxS er 0,0001 μg/l. Det vil sige, en lavere detektionsgrænse end dem, der fremgår af analysekvalitetsbekendtgørelsen. De forskelle i grænseværdier bør forklares nærmere.*

1. *I drikkevandsbekendtgørelsen, der trådte i kraft den 1. juli 2022, blev der*

*medtaget tre nye pesticider:*

*• 4-Bis-amido-3,5,6-trichlorobenzenesulfonat (R471811)*

*• 6-(tert-Butylamino)-1,3,5-triazine-2,4-diol (LM5)*

*• 4-(tert-Butylamino)-6-hydroxy-1-methyl-1,3,5-triazin-2(1H)-one (LM6).*

*Vi foreslår, at disse tre pesticider fremgår mere tydelig af Bilag 1.4 Drikkevandskontrol.*

*Tilsvarende for LM3, som tages med i den nye analysekvalitetsbekendtgørelse.*

1. *Følgevirkninger - herunder økonomiske*

*Når drikkevandsbekendtgørelsen og analysekvalitetsbekendtgørelsen ikke har samme ikrafttrædelsesdato, så kan det betyde. at nogle vandværker i mellemperioden kan få foretaget en vandanalyse, der ikke er akkrediteret mht. til enkelte pesticider. Hvis note 7 i bilag 1c fastholdes i drikkevandsbekendtgørelsen, så bør det fremgå af analysekvalitetsbekendtgørelsen, hvordan iltforbruget skal måles.*

*Ændringer i analysekvalitetsbekendtgørelsen er en følge af ændringer i drikkevandsbekendtgørelsen, som KL har bedt om at få i økonomisk høring.*

**Miljøstyrelsens svar:**

**Ad 1.** Budskabet om bedre koordinering er noteret. Manglende koordinering og tidspres er også forklaringen på, at dato for ikrafttrædelse ikke er overensstemmende i de 2 udkast. Dog fremgår af høringsportalen, at begge bekendtgørelser forventes at træde i kraft samtidig, d. 22. maj 2023. Korrekt dato bliver indsat i analysekvalitetsbekendtgørelsen.

**Ad 2.** Miljøstyrelsen vurderer, at det er essentielt at laboratorierne får en periode til indkøre eller optimere en analysemetode og efterfølgende ansøge om akkreditering. Miljøstyrelsen er i dialog med laboratorierne fra gang til gang, for at afdække den tekniske kunnen og det specifikke behov for implementeringsfrist. Dialogen sker ofte igennem Miljøstyrelsens Referencelaboratorium for Kemiske og Mikrobiologiske Miljømålinger. Miljøstyrelsen vil tilstræbe, at laboratorierne informeres om kommende ændringer tidligst muligt, hvilket vil kunne reducere indfasningsperioden.

**Ad 3.** Vedr. høringssvar for tidligere høring <https://hoeringsportalen.dk/Hearing/Details/66778>

Miljøstyrelsen er enige i, at der er en fejl i høringsbrevet og høringsnotatet. Høringsbrevet beskriver, at der skal anvendes detektionsgrænser på enkeltstofniveau på 0,001 μg/L. Høringsnotatet beskriver, at dette er en fejl og rettelig skal være 0,0001 µg/L i overensstemmelse med gældende bekendtgørelse om kvalitetskrav til miljømålinger.

Miljøstyrelsen kan oplyse, at der IKKE findes noget krav på 0,0001 µg/L, og at de korrekte og gældende detektionsgrænser jf. bekendtgørelse om kvalitetskrav til miljømålinger er:

* 0,0003μg/L (0,3ng/L) for PFOA, PFNA, PFHxS
* 0,0002μg/L (0,2ng/L) for PFOS

**Ad 4**. Det er standard procedure, at pesticidstoffer ikke angives ved navn i særskilt linje, såfremt deres analysekvalitetskrav ikke afviger fra gruppen ”Øvrige pesticider og nedbrydningsprodukter fra pesticider, der er anført ved stofnavn i bekendtgørelse om vandkvalitet og tilsyn med vandforsyningsanlæg, bilag 2\*\*\*)”. Af denne grund blev stofferne LM5, LM6 og R471811 ikke tilføjet i særskilt linje. LM3 er tilføjet med navn i særskilt linje, pga. noten om implementeringsfrist.

**Ad 5**. Som beskrevet i ad 1, har bekendtgørelserne samme ikrafttrædelsesdato. Jf. svar i Ad. 2 vil der dog være en implementeringsfrist for opfyldelse af analysekvalitetskrav for LM3 til 1. juli.

Note 7 beskriver netop, at iltforbruget ikke skal måles, hvis NVOC måles. Dette er praksis i Danmark, hvorfor iltforbruget er en overflødig parameter. Miljøstyrelsen vil dog undersøge hvor hyppigt parameteren måles og vurdere behovet for at indføre metodekrav i en senere opdatering af bekendtgørelsen.

1. **Danske Vandværker**

*Det er positivt, at der er tilføjet CAS-nummer og ScKode til en række parametre i drikkevandsbekendtgørelsen. CAS-nummer og ScKode bør så vidt muligt også fremgå af Bekendtgørelse om kvalitetskrav til miljømålinger, så der er overensstemmelse med Drikkevandsbekendtgørelsen, de enkelte parametre fremgår entydigt, og der ikke kan opstå misforståelse om, hvilket stof, der skal analyseres ved hvilken metode.*

*Det bør overvejes at tilføje CAS-nummer og ScKode til de øvrige parametre i Bekendtgørelse om kvalitetskrav til miljømålinger.*

*Vi er igennem henvendelse blevet gjort opmærksom på, at valget af laboratorium kan være afgørende for resultatet af Coliforme bakterier, i så varierende en grad, at det ved ét resultat medfører kogeanbefaling, mens resultatet ved et andet laboratorium på samme vandprøve ikke viser en overskridelse. I dialog med et laboratorie er vi blevet gjort opmærksom på en inkonsistens ved anvendelsen af Colilert18, hvor den anvendte inkubationstemperatur er afgørende for resultatet. Dette er uhensigtsmæssigt, og det bør i bilag 2, tabel 2.8 præciseres, hvilken inkubationstemperatur, der skal anvendes.*

**Miljøstyrelsens svar:**

Der er i Miljøstyrelsen fokus på at tilknytte de kemiske parametre entydige identifikatorer som CAS-numre og ScKoder. Der foregår i øjeblikket et større digitaliseringsprojekt hvori denne tilknytning sker (<https://parameterlisten.miljoeportal.dk/parameters>)

Parameterlisten forventes desuden snarest også at inkludere tilknytning til regelsæt, bl.a. bekendtgørelse om kvalitetskrav til miljømålinger.

Danske Vandværkers anbefaling om tilføjelserne i versionen på retsinformation vil indgå i overvejelserne for det videre arbejde.

Mht problemstillingen omkring Colilert18, så er Miljøstyrelsen i dialog med Sundhedsministeriet omkring hvilke bakteriestammer der bør medbestemmes (og dermed ved hvilken temperatur inkubation bør foregå). Når der er en afklaring forventes løsningen implementeret i relevante metodedatablad igennem Miljøstyrelsens Referencelaboratorium for Kemiske og Mikrobiologiske Miljømålinger.